Ontdek jou Bybel opnuut - Solidariteit WêreldSolidariteit Wêreld
Tuis › 10 minute voor werk Juig › Ontdek jou Bybel opnuut
As die wêreld te swaar op jou skouers druk of jy troos nodig het, is daar een onfeilbare resep hoe jy byna onmiddellik beter kan voel: Maak jou Bybel oop en laat God toe om deur sy Woord persoonlik met jou te praat. In jou Bybel kan jy elke dag inspirasie, vreugde, God se beloftes, padkos, pitkos en bemoediging kry. Daar is boonop 'n geweldige krag in jou Bybel opgesluit. Jou Bybel raak ook nooit verouderd of uit die mode nie – dit is vandag nog net so relevant en inspirerend as duisende jare gelede toe dit geskryf is. "Die Bybel is 'n onuitputlike bron van alle waarheid. Die ontstaan van die Bybel is die grootste seën wat die mensdom nóg beleef het," skryf Immanuel Kant.
Wanneer jy die Bybel in diepte bestudeer, verskillende vertalings daarvan saam met verklarende tekste en 'n konkordansie lees, kry jy antwoorde vir jou geloofsvrae asook riglyne hoe God wil hê jy moet leef. Deur die woorde van jou Bybel hoor jy God se stem, mits jy genoeg tyd daarmee deurbring. Dit is ook nog altyd die heel beste wapen waarmee jy elke geveg met die duiwel kan wen.
Maar 'n wapen beteken maar min as jy nie weet hoe dit werk nie. As ek aangeval sou word en daar lê 'n gelaaide AK47-geweer langs my sal dit my net mooi niks help nie, want ek weet glad nie hoe om daarmee te skiet nie. Nie eens die mees gesofistikeerde wapen kan jou lewe in 'n gevaarsituasie red as jy dit nie ken nie. Dieselfde is waar van jou Bybel. Dit gaan jou nie in jou stryd teen die duiwel help as jy nie weet wat daarin staan nie. Sorg dus dat jy 'n arsenaal teksverse uit jou kop ken vir dié tye wanneer jy moeg en moedeloos is. Psalm 131 en Psalm 23 werk vir my!
As jy graag wil hê jou Bybel moet vir jou 'n elkedagse inspirasie bly, behoort jy ook te doen wat daarin geskryf staan. "As jy jou egter verdiep in God se volmaakte wet – dié wet wat 'n mens vrymaak – en jy dóén wat die wet sê en vergeet nie wat jy gehoor het nie, dan kan jy God se seën verwag op wat jy doen," beloof Jakobus 1:25. Probeer dit gerus!
Here, ek loof U vir die bemoediging wat ek elke dag uit u Woord put en die vreugde wat dit vir my gee. Dankie dat die lig daarvan my lewenspad verlig en die donker uit my lewe verdryf; dat ek in alle omstandighede daarin raad kan kry en só u stem helder met my daaruit kan hoor praat. Amen.
Kies die lewe, sodat jy en jou nageslag kan lewe. Om die Here jou God lief te hê, Hom te gehoorsaam en Hom aan te hang, sal vir jou lewe gee.